Verkragting by universiteit: Saak uitgestelBetogers se plakkaat buite die hof in Port Elizabeth waar die verdagte vroeër verskyn het (Foto: ANA) ŉ 29-jarige man wat daarvan beskuldig word dat hy twee studente aan die Nelson Mandela-universiteit verkrag het, het Maandag in die hooggeregshof in Port Elizabeth verskyn. Die man staan tereg op aanklag van verkragting, roof en huisbraak. Die saak is uitgestel vir ŉ voorverhoorkonferensie. Maroela Media het verlede jaar in Oktober berig ŉ 25-jarige student en haar vriendin is gewelddadig aangeval in ŉ rekenaarsentrum by die Second Avenue-kampus. Die man het glo die studente verkrag, hulle selfone gesteel en een van hulle met ŉ skêr aangeval. Die twee studente is toe gedwing om ŉ rekenaar en rekenaarskerm na buite te dra en hulle moes die gesteelde items toe oorhandig voor hy oor ŉ hek gespring en gevlug het. Dit het intussen aan die lig gekom dat die man reeds vantevore skuldig bevind is op aanklag van roof met verswarende omstandighede. Die saak is uitgestel tot 22 Mei. Die man bly in aanhouding. Lees alle berigte oor die Nelson Mandela-universiteit op Maroela Media.